РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/459-21

9. новембар 2021. године

Б е о г р а д

З А П И С Н И К

19. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 8. НОВЕМБРА 2021. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Дијана Радовић, Арпад Фремонд, Ненад Филиповић, Горан Ковачевић (заменик Марка Зељуга), Јосип Броз (заменик Љубинка Ракоњца) и Хаџи Милорад Стошић (заменик Јелисавете Вељковић).

Седници нису присуствовали чланови Одбора: Марко Зељуг, Љубинко Ракоњац, Никола Кожовић и Јелисавета Вељковић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Емина Милакара, Саша Остојић, Управа за ветерину, Александра Мичета, Управа за пољопривредно земљиште, Миодраг Стрнад, Управа за шуме, Бојан Живковић, Управа за аграрна плаћања, Драгослав Милутиновић, Управа за аграрна плаћања, Наташа Милић, директор Републичке дирекције за воде, Небојша Милосављевић, Управа за заштиту биља, Горан Зебић, Дирекција за националне референтне лабораторије, Милан Ћупрић, Сектор за пољопривредну политику и Тања Јовановић, Сектор за међународну сарадњу.

Одбор је једногласно усвојио следећи:

Д н е в н и р е д

1. Разматрање Предлога закона о изменама и допунама Закона о пољопривреди и руралном развоју, који је поднела Влада (број 011-1883/21 од 28. октобра 2021. године);
2. Разматрање Информације о раду Министарства пољопривреде, шумарства и водопривреде за трећи квартал 2021. године (број 02-733/21-4 од 29. октобра 2021. године);
3. Актуелна ситуација у вези са афричком кугом свиња која је присутна у Србији, а посебно на терену југоисточне Србије.

 Пре почетка расправе о тачкама дневног реда, усвојени су записници 17. и 18. седнице Одбора, које су одржане 12. и 25. октобра 2021. године, у тексту у коме су и предложени.

Прва тачка дневног реда - Разматрање Предлога закона о изменама и допунама Закона о пољопривреди и руралном развоју, који је поднела Влада.

Јелена Благојевић, државни секретар у Министарству пољопривреде, шумарства и водопривреде је на почетку излагања истакла да су неке од кључних измена предвиђених овим законом омогућавање авансног плаћања и убрзано одобравање подстицаја за ИПАРД кориснике, увођење софтверског решења е-Аграр и успостављање система за контролу плаћања у пољопривреди и руралном развоју у складу са прописима Европске уније. Омогућена је исплата аванса као дозвољен трошак до 50% јавне помоћи од одобрене вредности подстицаја за ИПАРД кориснике. Тиме ће се ИПАРД корисницима обезбедити значајан део финансијских средстава за реализацију планиране инвестиције, док ће коришћење авансног плаћања утицати на побољшање коришћења ЕУ финансијског доприноса и смањење ризика од повраћаја средстава Европској унији. Аванс подлеже банкарској гаранцији или еквивалентној гаранцији која одговара 110% одобреног авансног износа. Због потребе смањења времена обраде захтева предложено је прописивање обавезне документације приликом подношења захтева за ИПАРД подстицаје. Овим законом се дефинише и софтверско решење е-Аграр и успоставља Регистар пољопривредних газдинстава као јединствена, електронска и централизована евиденција. Осим е-Аграра предвиђено је и успостављање IACS система за контролу плаћања у пољопривреди и руралном развоју, чиме се Управи за аграрна плаћања даје основ за надлежност успостављања наведеног система. Такође, прецизиране су одредбе које се односе на LPIS (Систем за идентификацију земљишних парцела), као једне од компоненти IACS, и то у смислу послова и овлашћења за доношење подзаконских аката. Увођењем елемената IACS система за контролу плаћања наша земља се усклађује са прописима ЕУ. Овај систем обухвата контролу плаћања за све мере директних плаћања, као и плаћања за агроеколошке климатске мере и мере органске производње. Ови системи се уводе са одложеном применом и то е-Аграр од 1. јула 2022.г., LPIS од 1. јануара 2025.г. и IACS од 1. јануара 2027.г., нагласила је на крају излагања Јелена Благојевић, државни секретар у Министарству пољопривреде, шумарства и водопривреде.

У наставку седнице председник Одбора је затражио да представници Министарства одговоре да ли ће се мере везане за авансно плаћање односити само на нове захтеве или ће бити обухваћени и захтеви који су већ поднети. Такође, питао је и за прописана средства за обезбеђење. На питања је одговорио Бојан Живковић из Управе за аграрна плаћања и истакао да ће бити обухваћени и захтеви који су поднети у задња два позива, односно сваки захтев за који није већ издато решење. Када је реч о прописаном средству за обезбеђења то ће бити банкарска гаранција, а остављен је и простор да се пропише и друго еквивалентно средство обезбеђења накнадним поступцима.

Пошто се нико од народних посланика није јавио за дискусију, на основу члана 156. став 3. Пословника Народне скупштине, Одбор за пољопривреду, шумарство и водопривреду је једногласно, одлучио да поднесе Народној скупштини следећи

И з в е ш т а ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о пољопривреди и руралном развоју, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - Разматрање Информације о раду Министарства пољопривреде, шумарства и водопривреде за трећи квартал 2021. године.

Јелена Благојевић, државни секретар у Министарству пољопривреде, шумарства и водопривреде је истакла да је у трећем кварталу Министарство имало велики број активности као и у претходним извештајним периодима. Усвојен је Закон о уређењу тржишта пољопривредних производа, донете су две уредбе и десет правилника. У области политике квалитета припремљени су Нацрт закона о шемама квалитета за пољопривредне и прехрамбене производе и три нацрта подзаконских аката којима се ближе регулише област овог закона. У области органске производње припремљен је и Нацрт закона о органској производњи. У области сточарства на основу Уредбе о утврђивању годишњег програма мера за спровођење одгајивачког програма за 2021.г. потписани су уговори о обављању мера за спровођење одгајивачког програма и у току је њихово спровођење. У области млекарства формирана је радна група за анализу стања у музном говедарству ради утврђивања критеријума за дистрибуцију расположивих количина дизел горива преко Републичке дирекције за робне резерве. У области рибарства формирана је радна група за очување и развој аквакултуре с обзиром на потешкоће у којима се овај сектор налази. У овој области припремљен је и Нацрт закона о структурној подршци и уређењу тржишта рибарства који је тренутно на правно-техничкој редактури. У области винарства и виноградарства радна група за припрему Нацрта закона о вину и другим производима од грожђа и вина је формирана крајем августа и ангажована је на изради овог текста нацрта. Одсек за означавање хране, шеме квалитета и органску производњу наставио је рад на формирању базе података за органску производњу која ће поред прегледа стања у органској производњи служити и за успостављање ефикаснијег система контроле. Сектор пољопривредне инспекције је наставио активност започету у октобру 2020.г. по инструкцијама Владе Републике Србије у погледу ванредног надзора над спровођењем додатних хигијенских мера и поступања у циљу спречавања и свођења на најмању меру ризика од контаминације вирусом Ковид-19. У Управи за шуме донета је инструкција о пасивном надзору над афричком кугом свиња и одређених ловних активности у ловиштима на територији Републике Србије. Такође, у Управи за пољопривредно земљиште, преко апликације информационог система дата је сагласност на 31 годишњи Програм заштите, уређења и коришћења пољопривредног земљишта по захтевима јединица локалних самоуправа. Што се тиче Републичке дирекције за воде, Влада је донела акциони план за спровођење Стратегије управљања водама на територији Републике Србије за период од 2021.г. до 2023.г.

У наставку седнице постављено је питање у вези електрификације која је неопходна за напајање одређених система за наводњавање на неким парцелама.

Председник Одбора је надовезујући се на питање истакао да је прошле године електрификација поља обухватала оне локалне самоуправе које су кроз пројекте омогућиле електрификацију на својим парцелама, што је био случај само у пет локалних самоуправа.

Бојан Живковић из Управе за аграрна плаћања је одговарајући на ово питање истакао да је за решавање овог проблема потребно да локална самоуправа поднесе захтев кроз одређени пројекат у оквиру програма за руралну инфраструктуру. Такође, да би се решио овај проблем неопходно је и да Електродистрибуција добије грађевинске дозволе за електро мрежу што је често велики проблем због нерешених имовинско-правних односа на појединим парцелама.

Председник Одбора је на крају дискусије упутио захтев Министарству да се члановима Одбора, у наредном периоду, подробно одговори на ово питање.

Одбор је већином гласова ( 12 за, 1 није гласао), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за трећи квартал 2021. године и одлучио да јe прихвати.

Трећа тачка дневног реда - Актуелна ситуација у вези са афричком кугом свиња која је присутна у Србији, а посебно на терену југоисточне Србије.

Емина Милакара, директор Управе за ветерину је говорећи о овој тачки дневног реда истакла да је афричка куга свиња болест са којом се наша земља бори од јула 2019. године. И пре него што је ова болест стигла у Србију формирани су национални, регионални и локални кризни центри који су у сталном контакту са Министарством. Одржан је велики број обука и едукација са инспекторима на терену и ветеринарским службама, а неопходно је и стално дизање свести код локалног становништва, како би се спречила појава и ширење овог вируса, истакла је на крају Емина Милакара.

 Након расправе о тачки дневног реда Одбор је већном гласова (12 за, 1 није гласао) на основу члана 56. Пословника Народне скупштине донео следећи

З а к љ у ч а к

Одбор препоручује да Министарство пољопривреде, шумарства и водопривреде - Управа за ветерину, Управа за шуме, као и ловачка удружења и пољопривредници, уз сарадњу државних органа и организација, посвете посебну пажњу заштити свиња од афричке куге.

У дискусији су учествовали народни посланици: Маријан Ристичевић, Хаџи Милорад Стошић, Велибор Станојловић, Милија Милетић и Оља Петровић.

Пошто других питања и предлога није било, седница је закључена у 12.20 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић